Lapsensa kotiopetukseen haluavat vanhemmat joutuvat muuttamaan Ruotsista, jossa käytössä on koulupakko.

Ruotsalaislasten kotiopetus Ahvenanmaalla on yleistynyt. Kuvituskuva. ALL OVER PRESS

Yhä useammat perheet muuttavat Ruotsista Ahvenanmaalle saadakseen lapsensa kotiopetukseen, kertoo Ruotsin yleisradioyhtiö SVT.

Viime syyslukukauden alkaessa Ahvenanmaalla asui 67 kotiopetuksessa olevaa lasta, joista valtaosa oli ruotsalaisia. Vielä vuonna 2012 vastaava luku oli 8.

Ruotsissa sovelletaan varsin tiukkaa koulupakkoa suomalaisen oppivelvollisuuden sijaan. SVT:n mukaan ruotsinkielinen Ahvenanmaa on luonnollinen valinta monille ruotsalaisille ”koulupakolaisille”, jotka eivät syystä tai toisesta tahdo lapsiaan kouluopetukseen.

Ahvenanmaalaiset kouluviranomaiset kertovat SVT:lle ruotsalaisten kotiopetuksen sujuneen tähän saakka hyvin. Paikalliset opettajat testaavat säännöllisesti kotiopetettavien lasten osaamista kokein.

Ruotsin opetusministeri Anna Ekström ei sen sijaan ole ilmiöstä innoissaan. Hän sanoo SVT:n haastattelussa, että koulun tehtävä on opettaa lapsille myös sosiaalisia taitoja ja ”demokraattiseen yhteiskuntaan kasvamista”.

– Jokainen saa itse päättää, missä asuu, mutta jos päättää asua Ruotsissa, täytyy lasten käydä koulussa, Ekström toteaa.

Kotiopetus kiellettiin Ruotsissa käytännössä kokonaan vuonna 2011. Päätöstä edelsi muun muassa kohu kristillisestä yhteisöstä, joka kielsi evoluutioteorian ja rankaisi lapsia ruumiillisesti oman opetuksensa yhteydessä.

Muissa Pohjoismaissa, mukaan lukien Suomessa, kotiopetus on edelleen sallittu.